กลุ่มปตท.กอดคอหนุน SET ปิดเช้าบวกกว่า 8 จุด รับราคาน้ำมันดิบพุ่ง
กลุ่มปตท.กอดคอหนุน SET ปิดเช้าบวกกว่า 8 จุด รับราคาน้ำมันดิบพุ่ง โดยดัชนีปิดเช้านี้ที่ระดับ 1,788.17 จุด เพิ่มขึ้น 8.30 จุด หรือ 0.47% มูลค่าการซื้อขาย 2.14 หมื่นลบ.
7 พ.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (7 พ.ค.) ระดับ 1,788.17 จุด เพิ่มขึ้น 8.30 จุด หรือ 0.47% มูลค่าการซื้อขาย 21,367.31 ล้านบาท
ด้าน บล.เคที ซีมิโก้ ระบุในบทวิเคราะห์ คาดดัชนีปรับขึ้น แนวรับ 1777/1767 จุด แนวต้าน 1789/1800 จุด โดยคาดวันนี้ได้แรงหนุนจากกลุ่มพลังงาน ตามราคาน้ำมันดิบที่พุ่งขึ้นใกล้ระดับ 70 ดอลลาร์/บาร์เรล จากแรงเก็งกำไรว่าสหรัฐจะถอนตัวออกจากข้อตกลงนิวเคลียร์อิหร่าน ประกอบกับตัวเลขการจ้างงานนอกภาคเกษตรสหรัฐที่ออกมาต่ำกว่าคาด ลดความกังวลเรื่องเงินเฟ้อสหรัฐว่าจะพุ่งขึ้นแรงเกินไป
อย่างไรก็ดี ยังต้องจับตารายงานอัตราเงินเฟ้อของสหรัฐเดือน เม.ย. ในวันพฤหัสฯ นี้ ซึ่งตลาดคาดว่าจะขยายตัวเร่งขึ้นจากเดือนก่อนหน้า ส่วนประเด็นเรื่องการเจรจาการค้าระหว่างสหรัฐและจีน ยังไม่มีความคืบหน้ามากนัก ซึ่งคาดว่ายังต้องใช้เวลาในการเจรจาอีกพอสมควร แต่หากตกลงกันได้ในท้ายที่สุดก็จะเป็นผลบวกต่อตลาดหุ้นโลก
ด้านเทคนิค ระยะสั้นดัชนีพักตัวในกรอบ 1767-1800 จุด ต่อเนื่อง โดยจะมีทิศทางชัดเจนขึ้นหากหลุดจากกรอบนี้ โดยคาดแนวโน้มหลักยังเป็นขาขึ้น
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 2,735.00 ล้านบาท ปิดที่  57.50 บาท เพิ่มขึ้น 0.75 บาท
PTTEP   มูลค่าการซื้อขาย 1,197.32 ล้านบาท ปิดที่ 139.00 บาท เพิ่มขึ้น 1.50 บาท
IRPC    มูลค่าการซื้อขาย   731.42 ล้านบาท ปิดที่   6.90 บาท เพิ่มขึ้น 0.05 บาท
WHA     มูลค่าการซื้อขาย   713.15 ล้านบาท ปิดที่   4.10 บาท เพิ่มขึ้น 0.10 บาท
PTTGC   มูลค่าการซื้อขาย   658.12 ล้านบาท ปิดที่  97.25 บาท เพิ่มขึ้น 1.25 บาท